સૌથી મહત્ત્વની વાત એ હોય છે કે પૂરાં થઈ ગયેલા સંબંધને તમે કેવી રીતે તમારી સાથે જોડેલા રાખો છો? યાદ કરો, તમારો એવો કયો સંબંધ છે જે ખતમ થઈ ગયો છે? એ સંબંધની કઈ વાત, કઈ ઘટના, કયો પ્રસંગ અને કયો સમય તમને યાદ છે? છૂટા પડયાં એ સમયની વેદના તમે જીવતી રાખી છે કે એ સંબંધ હતો એની સંવેદના તમારામાં તરવરે છે? સંબંધો ભુલાતા તો નથી જ, એ યાદ આવતા રહે છે. કોઈ વાતે, કોઈ સ્થળે, કોઈ પ્રસંગે અને કોઈ ક્ષણે એ ચમકારો કરે છે અને થોડા સમય માટે આંખોમાં એ ફરીથી ઝળકી ઊઠે છે. કઈ વાત યાદ આવી ત્યારે તમે ઊભા થઈ વોશબેસિનમાં મોઢું ધોવા ચાલ્યા ગયા હતા? એ સમયે અરીસામાં ચહેરો જોઈને તમારી જાત સાથે થયેલો સંવાદ શું હતો? ધોઝ વેર ધ ડેઈઝ. કેવા સરસ દિવસો હતા. કેવો સરસ સમય હતો. બાઈકની એ સફરમાં કેવું ઉડાતું હતું? કારમાં ડ્રાઈવિંગ સીટની બાજુની સીટ જાણે સ્વર્ગનો જ કોઈ ખૂણો હતો. સ્પર્શ માત્ર હાથને થતો હતો અને આખું શરીર જાણે ખીલી જતું. સંબંધ પ્રેમનો હોય, દોસ્તીનો હોય, કામનો હોય કે માત્ર નામનો હોય પણ એ હોય ત્યારે હન્ડ્રેડ પર્સન્ટ હોય છે, એટલે જ એ હન્ડ્રેડ પર્સન્ટ ક્યારેય ભુલાતો નથી. ક્યારેક ઓછા તો ક્યારેક વધુ પ્રમાણમાં એ ફરીથી જીવતો થાય છે.